Εισήγηση στην 9η Πανελλαδική Συνάντηση του ΜΑΣ

**Η πρωτοπόρα δράση για την οργάνωση του φοιτητικού κινήματος και τη λειτουργία των συλλόγων**

Συναγωνιστές συναγωνίστριες

Η καθημερινή δράση των συλλόγων, των επιτροπών που συσπειρώνονται στο ΜΑΣ έχει στο επίκεντρο την άνοδο του βαθμού οργάνωσης των φοιτητών, την αύξηση της συμμετοχής τους στις αγωνιστικές διαδικασίες, το κέρδισμα περισσότερων νέων με το πλαίσιο πάλης του ΜΑΣ. Χωρίς αυτά δεν μπορούμε να μιλάμε για μαζικό ριζοσπαστικό φοιτητικό κίνημα, για την αγωνιστική του ανασυγκρότηση.

Έχει σημασία να εξετάσουμε τι βήματα έχουμε μετρήσει ως προς:

* Την καλύτερη λειτουργία των οργάνων (Γ.Σ., Δ.Σ.) ειδικά στους συλλόγους που συσπειρώνονται στο ΜΑΣ, με απώτερο σκοπό την πιο μαζική συμμετοχή φοιτητών στις συλλογικές διαδικασίες και το ζωντάνεμά τους.
* Την δημιουργία επιτροπών και δομών με συγκροτημένη λειτουργία που θα δρουν προωθητικά ως προς το φοιτητικό σύλλογο, την συσπείρωση νέων δυνάμεων σε αγωνιστική κατεύθυνση.

Οι προσπάθειες μας αυτές έχουν να αντιμετωπίσουν την επεξεργασμένη και πολύμορφη παρέμβαση της κυβέρνησης, των κομμάτων του συστήματος, των διοικήσεων και άλλων μηχανισμών που θέλουν το φοιτητικό κίνημα στο γύψο, να ξεριζώσουν κάθε ριζοσπαστισμό, κάθε φωνή αντίστασης. Φέτος γίνεται ακόμα πιο αισθητή η προσπάθεια τους να βάλουν στο χέρι το φοιτητικό κίνημα είτε με την ένταση της καταστολής, είτε με την προσπάθεια ενσωμάτωσης μετατρέποντας τους φοιτητές και τους συλλόγους τους σε χειροκροτητές των πολιτικών των εκάστοτε κυβερνήσεων.

Η μεθοδευμένη διάλυση και ο εκφυλισμός που κυριαρχεί στο φοιτητικό-σπουδαστικό κίνημα έχουν μετατρέψει αρκετούς συλλόγους σε “φαντάσματα”, χωρίς αγωνιστική δράση, χωρίς όργανα και συλλογικές διαδικασίες.

Φοιτητικές εκλογές που δεν εκλέγουν τίποτα απλά καταγράφουν την εκλογική δύναμη των παρατάξεων, Διοικητικά Συμβούλια χωρίς μέλη, παρατάξεις-πρωταθλητές στη ρεμούλα, τη διαπλοκή και τη νοθεία, εκπρόσωποι οι οποίοι δεν ενημερώνουν και δεν κινητοποιούν τους φοιτητές, σύλλογοι που δεν κάνουν ποτέ Γενική Συνέλευση ή διεξάγουν συνελεύσεις-παρωδία είναι τα έργα των δυνάμεων που κυριαρχούν στο φοιτητικό κίνημα. Με αυτές τις πρακτικές καλλιεργούν τη δικαιολογημένη απέχθεια της πλειοψηφίας των φοιτητών. Τροφοδοτούν την απαξίωση της συλλογικής διεκδίκησης και οργάνωσης των φοιτητών. Στα παραπάνω προστίθενται η επιχείρηση συκοφάντησης του ασύλου, η ταύτιση των μορφών πάλης των φοιτητών (πχ καταλήψεις) με τη “βία και την ανομία”, και η ποινικοποίηση των μορφών πάλης που αποφασίζουν οι φοιτητές μέσα από τους συλλόγους τους, όπως με το πόρισμα Παρασκευόπουλου αλλά και την πρόταση της ΝΔ για νέο νόμο που θα ορίζει τη λειτουργία των ίδιων των συλλόγων, θα βγάζει παράνομη κάθε αγωνιστική ενέργεια. “Ανεξάρτητα” ψηφοδέλτια ελεγχόμενα από διοικήσεις, στήριξη διάφορων φοιτητικών ΜΚΟ - οικονομικά και πολιτικά εξαρτημένες από την ΕΕ - σε αντιπαράθεση με το οργανωμένο φοιτητικό κίνημα, φοιτητοπαράγοντες-γιάπηδες οι οποίοι παζαρεύουν με τις διοικήσεις κόντρα στη συλλογική διεκδίκηση, αξιοποίηση διάφορων τυχοδιωκτικών ομάδων για τη συκοφάντηση των συλλόγων, είναι μερικά από τα όπλα του συστήματος για τον ευνουχισμό και την άλωση του φοιτητικού κινήματος**.**

Αυτή είναι όμως μόνο η μία πλευρά. Γιατί υπάρχουν φοιτητικοί-σπουδαστικοί σύλλογοι που πάνε κόντρα στη διάλυση, έχουν πρωτοπόρα λειτουργία και δράση για όλα όσα απασχολούν τους νέους. Είναι οι σύλλογοι που συσπειρώνονται στο ΜΑΣ και διεκδικούν την ικανοποίηση των σύγχρονων αναγκών των φοιτητών στη μόρφωση, την εργασιακή προοπτική, τη ζωή. Είναι οι σύλλογοι που συνεχώς προσπαθούν να αφουγκράζονται τις ανησυχίες της πλειοψηφίας των φοιτητών, να ξεπερνούν τις αδυναμίες τους, να βελτιώνουν τη δράση τους.

**Απέναντι στο οργανωμένο σχέδιο απαξίωσης των συλλόγων μεγαλώνει η ευθύνη μας για να εμποδίσουμε και να ανατρέψουμε αυτή την πορεία.** Γι’ αυτό και δεν πρέπει να κρυφτούν οι δικές μας αδυναμίες, να τονωθεί η κριτική εξέταση της παρέμβασής μας, η πρωτοβουλία και η πρωτοπόρα δράση για την οργάνωση και κινητοποίηση των φοιτητών, την εκλαΐκευση και εξειδίκευση του πλαισίου πάλης του ΜΑΣ, την μαζικοποίηση των συλλόγων.

**Η δράση μας για την οργάνωση του φοιτητικού και σπουδαστικού κινήματος κόντρα στην πολιτική κυβέρνησης-ΕΕ είναι η απάντηση στα φαινόμενα εκφυλισμού και υπονόμευσης των φοιτητικών συλλόγων!**

Η δράση μας για την οργάνωση και την δομή του φοιτητικού κινήματος είναι κομμάτι της πάλης μας για την αγωνιστική ανασυγκρότησή του. Ένα φοιτητικό κίνημα χωρίς οργάνωση, χωρίς πανελλαδική συγκρότηση, είναι διασπασμένο, αδύναμο, κατακερματισμένο, δεν μπορεί να τα βάλει με όσους μας στερούν τις σπουδές και το μέλλον. Ο εκφυλισμός βολεύει όσους θέλουν τους νέους στη γωνία, να μην αντιδρούν, γι’ αυτό μεθοδεύουν την παραπέρα διάλυση και τον έλεγχο του φοιτητικού κινήματος.

**Το πιο κρίσιμο ζήτημα είναι η σταθερή, επίμονη προσπάθεια για την αλλαγή των συσχετισμών στους φοιτητικούς-σπουδαστικούς συλλόγους, για να δυναμώσει το ΜΑΣ σε κάθε έτος και τμήμα**. Μέσα από αυτή την προσπάθεια θα ανέβει ο βαθμός οργάνωσης των φοιτητών, θα απομονώνονται οι φωνές της υποταγής και της μοιρολατρίας, θα δημιουργούνται οι προϋποθέσεις “από τα κάτω” συντονισμού των συλλόγων. Η σημερινή μαζική παρουσία των ΦΣ στην 9η Πανελλαδική Συνάντηση αποδεικνύει ότι το ΜΑΣ μπορεί να συσπειρώσει το πιο προοδευτικό και αγωνιστικό τμήμα του φοιτητικού κινήματος, να διευρυνθεί ακόμα περισσότερο.

Η πρόταση μας για την οργάνωση του φοιτητικού κινήματος ξεκινά από το κάθε έτος και φτάνει σε πανελλαδικό επίπεδο:

* Κάθε έτος να έχει την δική του επιτροπή. Η επιτροπή αυτή εκλέγεται από το έτος, το ενημερώνει και το συνδέει με το Διοικητικό Συμβούλιο, συγκαλεί συνέλευση έτους, ασχολείται με τα προβλήματα του και κινητοποιεί όλους τους φοιτητές του έτους.
* Κάθε τμήμα να έχει το δικό του φοιτητικό σύλλογο με πρωτοπόρα και μαχητική δράση για τις ανάγκες των φοιτητών. Αντίστοιχα σε κάθε φοιτητική εστία να υπάρχει ο σύλλογος οικότροφων.
* Δευτεροβάθμιο όργανο σε επίπεδο ιδρύματος για τον συντονισμό της δράσης των συλλόγων. Κάθε σύλλογος εκλέγει αντιπροσώπους με τους οποίους εκπροσωπείται στη δευτεροβάθμια οργάνωση, με βάση το αποτέλεσμα των φοιτητικών εκλογών.
* Τριτοβάθμιο πανελλαδικό όργανο με την συμμετοχή όλων των συλλόγων για την πανελλαδική έκφραση του φοιτητικού κινήματος.

**Η λειτουργία και η δράση του συλλόγου είναι ο καθρέφτης του.** Σύλλογοι με αδύναμη λειτουργία και δράση δεν μπορούν να ανταποκριθούν στο ρόλο τους σαν μαχητικές, διεκδικητικές, μαζικές οργανώσεις των φοιτητών.

Σύλλογοι χωρίς μόνιμη έγνοια για την οργάνωση, την ενημέρωση και το τράβηγμα όλων των φοιτητών στις δραστηριότητές τους, χωρίς άμεση παρέμβαση για τα προβλήματα του χώρου τους, ΔΣ με αραιή συνεδρίαση, χωρίς ουσιαστική συζήτηση και τυπική έγκριση ψηφισμάτων, ΓΣ να γίνονται αραιά και συνήθως με μικρή συμμετοχή, είναι ο μόνιμος “αντίπαλος” κάθε αγωνιστή συνδικαλιστή και οφείλουμε να τα αντιπαλεύουμε όπου και αν βρεθούμε, είτε πλειοψηφεί είτε μειοψηφεί η κατεύθυνση πάλης του ΜΑΣ.

**Είναι υπόθεση του κάθε συλλόγου, της κάθε επιτροπής αγώνα, του κάθε αγωνιστή η οργάνωση όλων των φοιτητών και η μαζικοποίηση του συλλόγου, η μαζική υιοθέτηση του πλαισίου πάλης του ΜΑΣ. Αυτό είναι το βασικό μας καθήκον, δείκτης και κριτής της παρέμβασής μας.** Δεν μπορούμε να είμαστε ικανοποιημένοι από την σημερινή συμμετοχή των φοιτητών στη ζωή και τη δράση των συλλόγων. Μεγάλο μέρος των φοιτητών είναι ανοργάνωτο, έξω από τους συλλόγους. Εδώ πρέπει να στραφεί η προσοχή μας. Για να πειστεί ο φοιτητής να συμμετάσχει στο σύλλογο και την αγωνιστική διεκδίκηση χρειάζεται να νιώσει ότι τον εκφράζει, ότι τον στηρίζει.

**Η δημιουργία μιας ομάδας φοιτητών** πρωτοπόρων ή έστω δραστήριων σε κάθε έτος είναι όρος για να έχει αποτελέσματα η δουλειά μας. Όσο αυτή η ομάδα συζητά, ανταλλάσει γνώμες, αναλαμβάνει ευθύνες στα πλαίσια της δράσης του συλλόγου, πρωτοστατεί στην αντιμετώπιση των προβλημάτων μέσα στο έτος, παίρνει πρωτοβουλίες τόσο περισσότεροι φοιτητές θα αρχίσουν να ενδιαφέρονται και να συμμετέχουν.

**Αναβαθμίζουμε την λειτουργία των Δ.Σ.**

Όλο το προηγούμενο διάστημα μέσα στους φοιτητικού και σπουδαστικούς συλλόγους και ιδιαίτερα στους συλλόγους που συσπειρώνονται στο ΜΑΣ αντλήθηκε σημαντική πείρα για την λειτουργεία και τον ρόλο των Διοικητικών Συμβουλίων. Η αντιμετώπιση τους ως οργανικά στοιχεία των φοιτητικών συλλόγων που παίζουν σημαντικό ρόλο στην οργάνωση του αγώνα, των γενικών συνελεύσεων και την υλοποίηση των αποφάσεων συνέβαλε στην προσπάθεια για αγωνιστική ανασυγκρότηση του φοιτητικού κινήματος.

Η σταθερή βδομαδιάτικη συνεδρίαση τους συμβάλλει στην άμεση κινητοποίηση για κάθε οξυμένο πρόβλημα αλλά και στην σταθερή παρακολούθηση των γενικότερων εξελίξεων στην ανώτατη εκπαίδευση, στην καλύτερη συζήτηση στο ίδιο το ΔΣ.

Η συζήτηση μεταξύ των φοιτητών και των εκλεγμένων αντιπροσώπων σε ανοιχτά Δ.Σ. ενίσχυσε την διάθεση για αγωνιστική δράση, έκανε υπόθεσή του κάθε φοιτητή την οργάνωση του αγώνα. Έτσι αναβαθμίζεται στην ουσία η λειτουργία του οργάνου και οι φοιτητές δεν αντιλαμβάνονται τις διαδικασίες του συλλόγου ως ξένες προς αυτούς.

Ο καταμερισμός ευθυνών στα μέλη των ΔΣ για διάφορα μέτωπα (πχ πολιτισμός, αθλητισμός, για το επιστημονικό αντικείμενο), για τη συγκρότηση και λειτουργία επιτροπών στα πλαίσια του συλλόγου (πχ επιτροπών ετών), η ανάληψη συγκεκριμένων ευθυνών συνέβαλε στη δράση των μελών του.

**Τα μέλη του Διοικητικού Συμβουλίου απαιτούν και επιβάλλουν την παρουσία τους σε όλα τα όργανα λείψεις αποφάσεων της σχολής.** Από εκεί ενημερώνονται και ενημερώνουν άμεσα τους φοιτητές, μπλοκάρουν τις αντιδραστικές αποφάσεις.

**Πρωτοστατούμε για γενικές συνελεύσεις με μαζική συμμετοχή και αγωνιστικές αποφάσεις**

Η Γενική Συνέλευση ως ανώτερο όργανο των φοιτητών είναι το στοιχείο που πρέπει να δώσουμε την μεγαλύτερη βαρύτητα. Επιδιώκουμε μέσα από τη συζήτηση, την ανταλλαγή απόψεων με τους συμφοιτητές μας, περισσότεροι να συμμετέχουν στην πάλη, να αναλαμβάνουν ευθύνες, να πρωτοστατούν στο χώρο τους. Η αντιπαράθεση με όσους υπερασπίζονται λογικές συμβιβασμού και υποταγής στις πολιτικές των κυβερνήσεων θα πρέπει να είναι ανεβασμένη και ταυτόχρονα να λαμβάνει υπόψη την πείρα των συναδέλφων που συμμετέχουν στις ΓΣ, να τους βοηθά να βγάζουν συμπεράσματα.

Βασικό μας καθήκον είναι το πως θα καταφέρουμε να κάνουμε πάλι τις Γενικές Συνελεύσεις διαδικασίες μαζικές, ζωντανές. Σε αυτή την κατεύθυνση τον τελευταίο ένα χρόνο, κάτω από τη δική μας παρέμβαση σε ορισμένους συλλόγους και κάτω από την ένταση της επίθεσης στις σπουδές και τις ζωές μας, φαίνεται να υπάρχει ανεβασμένο ενδιαφέρον και εκφράζεται και από ορισμένα βήματα στην μαζικοποίηση Γ.Σ..

Αποτελεί παράδειγμα οι συνελεύσεις τμημάτων στο Πανεπιστήμιο Δυτική Αττικής από την περσινή χρονιά που συνεχίζονται μέχρι σήμερα κόντρα στις αρνητικές συνέπειες που είχε η δημιουργία του ΠαΔΑ στα προγράμματα σπουδών, τη φοιτητική μέριμνα, την πρακτική, κοκ.

Η προετοιμασία των ΓΣ με συνεδρίαση του ΔΣ ή της επιτροπής αγώνα για τη συζήτηση του πλαισίου, με πλατειά συζήτηση και ζύμωση των διεκδικήσεων σε κάθε έτος, η έγκαιρη ενημέρωση του φοιτητικού συλλόγου από το Δ.Σ., η διακοπή των μαθημάτων κατά τη διεξαγωγή τους είναι αναγκαία μέτρα για την μαζική προσέλευση του κόσμου, την επιτυχία των ΓΣ.

 Η ύπαρξη εισήγησης που κατατίθεται από το Δ.Σ. λειτούργησε θετικά στο ζωντάνεμα των Γ.Σ. Οι φοιτητές μπορούσαν να συζητήσουν σε κοινή βάση, να πάρουν το λόγο και να μην μένουν απλά θεατές. Οι εισηγήσεις εμπλουτίστηκαν με τις γνώμες και τις προτάσεις όλων των φοιτητών. Ακόμη θετικά στοιχεία αποτελούν η τήρηση χρονοδιαγράμματος και η εκλογή προεδρείου.

Σε συλλόγους που κυριαρχούν οι δυνάμεις της υποταγής, να μην συμβιβαζόμαστε με το γεγονός ότι για χρόνια δεν πραγματοποιούνται Γ.Σ. Πολλές φορές μένουμε σε μία πρόταση για διεξαγωγή Γ.Σ. σε Δ.Σ. Να πάμε αποφασιστικά να ανοίξουμε το θέμα σε όλα τα έτη, την ανάγκη να συζητήσει ο σύλλογος, ποιον βολεύει η αδράνεια, να συσπειρωθεί το πιο μαχητικό τμήμα των φοιτητών.

**Ζωντανεύουμε τους συλλόγους μας - δημιουργούμε δομές και επιτροπές σε κάθε έτος ή τμήμα**

Η ενεργή συμμετοχή των ίδιων των φοιτητών στις διαδικασίες του συλλόγου μπορεί να ενισχυθεί με την λειτουργία των συνελεύσεων και επιτροπών σε κάθε έτος ή τμήμα (σε συλλόγους που περιλαμβάνουν περισσότερα από ένα τμήματα). Στην Πάτρα έχουμε πείρα από τη συγκρότηση και δράση τέτοιων επιτροπών, όπως επίσης και στο τμήμα Τουρκικών Σπουδών στην Αθήνα, κα. Πλέον σε ορισμένους συλλόγους όπως οι Μηχανολόγοι Μηχανικοί και οι Μηχανικοί Η/Υ στην Πάτρα έχει κατακτηθεί οι συνελεύσεις ετών να έχουν παγιωθεί για τα καλά βοηθώντας στην εξειδίκευση των αιτημάτων ανά έτος, στην κινητοποίηση νέων φοιτητών που δεν είχαν εμπειρία από συλλογικές διαδικασίες και συλλογικούς αγώνες

Οι επιτροπές έτους είναι όργανα των συλλόγων, προβλέπονται από το καταστατικό τους. Η επιτροπή έτους είναι τα πόδια του συλλόγου στο έτος. Οι επιτροπές ετών είναι σαν τα 5μελή της τάξης στο σχολείο, μπορούν να γίνουν μαχητικά όργανα του φοιτητικού συλλόγου, βοηθούν νέες δυνάμεις να μπαίνουν στον αγώνα, οι φοιτητές να συζητούν για τα οξυμένα προβλήματα και τις αιτίες τους, να οργανώνουν την πάλη τους. Με σχέδιο και στόχο, η δημιουργία επιτροπών ετών ή τμημάτων, πρώτα απ’ όλα στα πρώτα και δεύτερα έτη, αποτελούν ένα από τα κύρια καθήκοντα ενός συλλόγου.

Η συγκρότηση επιτροπών στα έτη βοηθούν στη συσπείρωση των φοιτητών στην καθημερινή δράση, στην ενημέρωση τους και στην οργανωμένη συμμετοχή στις κινητοποιήσεις. Η επιτροπή έτους εκλέγεται από και λογοδοτεί στους φοιτητές, τους ενημερώνει, μπορεί να συνδέει τους φοιτητές του έτους με το ΔΣ εάν αυτό κινείται σε αγωνιστική κατεύθυνση. Η εκλογή επιτροπής στο έτος συμβάλλει στο να αποκτήσει η οργάνωση διάρκεια, να μην χάνεται μετά από λίγο.

Σε ένα έτος υπάρχουν φοιτητές που δεν είναι οργανωμένοι που είναι και η πλειοψηφία. Επίσης δεν έχουν όλοι τις ίδιες πολιτικές απόψεις, έχουν διαφορετικό βαθμό συνείδησης και πολιτικής ωριμότητας. Όμως είναι δυνατή η ενότητα τους στη βάση των διεκδικήσεων αρχικά. Για τους όρους σπουδών και της πρακτικής άσκησης, το περιεχόμενο σπουδών, τα ζητήματα του έτους, το επιστημονικό αντικείμενο, κοκ. Στις συνελεύσεις αυτές συμμετέχουν φοιτητές που δεν έχουν πείρα από αγώνες, δεν γνωρίζουν το ρόλο των διοικήσεων, δεν συμφωνούν σε όλα μαζί μας. Γι’ αυτό και πρέπει να αφήνουμε τους ίδιους τους φοιτητές να βγάζουν συμπεράσματα μέσα από την πείρα τους, χωρίς άγχος και ανυπομονησία. Εμείς παλεύουμε να φτιαχτούν όσο περισσότερες γίνεται, να έχουν διεκδικήσεις και αγωνιστικό σχέδιο. Το αν οι επιτροπές ετών θα χαθούν ή θα συνεχίσουν τη δράση τους, το αν θα κινηθούν σε αγωνιστική ή όχι κατεύθυνση θα το κρίνει η διαπάλη με τις άλλες δυνάμεις, η πρωτοπόρα δράση μας για κάθε μικρό και μεγάλο πρόβλημα.

**Το επόμενο διάστημα πρέπει να προχωρήσουμε πιο αποφασιστικά σε όλα τα ιδρύματα στη διεξαγωγή συνελεύσεων και τη συγκρότηση επιτροπών στα έτη.**

**Προχωράμε ακόμα πιο δυναμικά, αξιοποιούμε την συλλογική θετική πείρα.**

Το επόμενο διάστημα καλούμαστε όλη η συσσωρευμένη πείρα, θετική και αρνητική να μετουσιωθεί σε βήματα ακόμα πιο θαρρετά για την δράση μας, στον αγώνα μας για σπουδές, δουλειά και ζωή με δικαιώματα. Να κάνουμε βήματα στο πως πρωτοστατούμε για δράση που θα αγκαλιάζει όλους τους φοιτητές, όλες τις ανησυχίες και τους προβληματισμούς τους. Δημιουργούμε παντού επιτροπές ετών, αλλά και επιστημονικές ομάδες, ομάδες αθλητισμού, πολιτισμού, επιτροπές αλληλεγγύης. Ζωντανεύουμε τους συλλόγους μας κόντρα στην προσπάθεια εκφυλισμού και διάλυσης.

Μπορούμε πραγματικά με την αξιοποίηση όλης αυτής της πείρας να βγούμε ακόμα πιο δυνατά στους στόχους που έχουμε θέσει. Η πρωτοπόρα δράση μας αποτελεί τον όρο για την αγωνιστική ανασύνταξη του φοιτητικού κινήματος και την ανάδειξη σε ακόμα μεγαλύτερο βαθμό του ΜΑΣ σε πραγματικό πόλο συσπείρωσης των πιο πρωτοπόρων συλλόγων πανελλαδικά. Είμαστε πεισμένοι ότι οι προσπάθειές μας θα φέρουν αποτέλεσμα.